यूडीए के संपदा अधिकारी व इंजीनियर्स को चेतावनी
उज्जैन | 15 दिसंबर को हुई बैठक में जो निर्देश दिए गए थे,उनका पालन नहीं होने पर संपदा अधिकारी व इंजीनियर्स को चेतावनी दी गई है। बुधवार को यूडीए सभाकक्ष में करीब 4 घंटे तक चली बैठक में चेयरमैन जगदीश अग्रवाल व सीईओ शिवेंद्र सिंह ने मकानों का व्यवसायिक उपयोग करने वाले हितग्राहियों को चिन्हित कर कार्रवाई करने के भी आदेश दिए।
यूडीए सभाकक्ष में चेयरमैन अग्रवाल ने योजना शाखा,संपदा शाखा व तकनीकी शाखा की समीक्षा की। विभिन्न योजनाओं में खाली पड़े मकानों का मूल्यांकन कर बेचे जाने के आदेश दिए। इसको लेकर 15 दिसंबर को हुई बैठक में निर्णय हो चुका है। निर्देश के 15 दिन बात भी मकानों की विज्ञप्ति जारी नहीं की गई। इससे नाराज होकर सीईओ सिंह ने संपदा अधिकारी व संबंधित योजना के इंजीनियर्स को चेतावनी दे डाली। साथ ही आदेश दिए कि उक्त आदेश का कढ़ाई से पालन किया जाए,नहीं तो कार्रवाई की जाएगी। इंजीनियर्स को तत्काल मकानों का नवीन मूल्यांकन करने के आदेश दिए। जो हितग्राही बकाया राशि व लीज राशि जमा नहीं कर रहे हैं,उनके खिलाफ कार्रवाई करने के लिए कहा गया। रिक्त संपत्तियों पर हुए अतिक्रमण की सूची तैयार करने के आदेश दिए। मकानों का व्यवसायिक उपयोग करने वालों की सूची बनाकर उनके खिलाफ लीज शर्तों का उल्लंघन की कार्रवाई के लिए कहा। न्यायालय प्रकरणों की सूची प्रस्तुत करने के आदेश भी दिए।
मार्केटिंग अच्छी नहीं : मकानों की बुकिंग नहीं होने पर अधिकारियों ने कहा कि मार्केटिंग अच्छी नहीं है। इसके लिए योजना का नक्शा, मकानों का प्लान आदि हितग्राहियों को उपलब्ध करवाएं।
hin_Deva hin_Deva hin_Deva hin_Deva